Table of Contents

- Kedves Olvasó!

- Csoda a parton

- Hideg vér

- Az időgolyó

- A féllábú kiscsirke a táncversenyen

- A moraj

- Sajtos-tejfölös

- Menekülés Kővágóörsön

- A tengerimalac kalapja

- Musztafa kincse

- Karácsony a földrengések városában

- A szerző bemutatkozása

AZ ELSŐ REPÜLÉS

Dömötör László

Copyright © Dr. Dömötör László 2023

Minden jog fenntartva. A könyv bármely részletének közléséhez a kiadó előzetes hozzájárulása szükséges.

Az elektronikus könyvet kiadja a HELMA Kiadó.

Cím: 8630 Balatonboglár Szabadság u. 75.

Telefon: +36 (30)499-34-77

E-mail cím: info@helma.hu

Webcím: www.helma.hu

A kiadásért felel a HELMA Kiadó ügyvezetője Dvariecki Bálint

Kiadás dátuma 2023.

ISBN 978-963-639-059-4

A borítót készítette Dr. Dömötör László

A szerzőről és a kötetről további információk elérhetők az alábbi internetes felületeken:

A HELMA kiadó hivatalos Weboldala: www.helma.hu

HELMA Youtube csatorna: https://www.youtube.com/@HelmaKonyvek

HELMA Instagram: https://instagram.com/helmakonyvek?igshid=YmMyMTA2M2Y=

HELMA Tik-tok csatorna: https://www.tiktok.com/@helma_konyvek

HELMA facebook oldal: https://www.facebook.com/HelmaKonyvek

Helma Vendéghang podcast elérhetőségek:

Anchor.fm, Spotify, Google Podcast, Apple iTunes

RSS: https://anchor.fm/s/976b6eac/podcast/rss

Tartalom

Kedves Olvasó!

Csoda a parton

Hideg vér

Az időgolyó

A féllábú kiscsirke a táncversenyen

A moraj

Sajtos-tejfölös

Menekülés Kővágóörsön

A tengerimalac kalapja

Musztafa kincse

Karácsony a földrengések városában

A szerző bemutatkozása

Kedves Olvasó!

Sok-sok éven át olvastam könyveket, míg végül magam is billentyűzethez nyúltam. Oly sok elolvasott, átélt történet után úgy éreztem, nekem is van miről mesélnem. Így született első regényem, amely 2022 tavaszán jelent meg és ötvöz egy felemelő igaz történetet egy elképzelt jövőbeli kalanddal. A regény A Hold hősei – A vörös kereszt rejtélye címmel olvasható.

Egészen addig, amíg az első vélemények megérkeztek, magam sem tudtam, milyen utazásra viszem az olvasókat. Vajon érdekli őket a történetem? Jól érzik magukat az általam kitalált világban? Szeretni fogják a hősöket, akikkel benépesítettem?

Kiderült, hogy minden kérdésre igen a válasz. A nekem írt üzenetekben rendszeresen találkoztam az „ebből kérek még” különböző fordulataival. Így aztán bátran elengedtem a fantáziámat, és válogatás nélkül hagytam kiszabadulni új sztorikat. Ezek eredménye ez a válogatás.

Ez a tíz novella 2022 márciusa és 2023 márciusa között született. Található benne kedves mese, romantikus találkozás és – vigyázat! – rémisztő történet.

Tarts velem az első repülésre a fantázia legváltozatosabb tájaira! Kalandos utazás lesz a képzelet, a csodák, a természet, a tudomány, az érzelmek és a lidércek világába.

Indulhatunk?

A szerző

Csoda a parton

Laura magabiztos léptekkel haladt a strand felé vezető utcán, lazán himbálta világítótorony-mintás táskáját és mosolygott a szembejövőkre.

Közben erősen összpontosított lépteire, nehogy a nyaralásra vett új papucsban elhasaljon és éppen a büfésornál várakozók előtt mutasson be kényszerleszállást az aszfalton. Az új táskát is tartania kellett, hogy ne úgy leffegjen, mint az elefánt füle. A mosolyt a görcsös igyekezet hegesztette az arcára.

Ki hitte, hogy ilyen megerőltető dolog az egyszemélyes nyaralás?

Hetekig győzködte magát, hogy képes lesz a nyári szabadság alatt egyedül elutazni a Balatonhoz. Megnézett kismillió szálláshelyet, még a térképen is végigjárta utcanézetben a környéket, és elképzelte, hogy egyedül sétálgat a hangulatos nyaralóházak között. Lefoglalt egy vendégházat, majd rögtön le is mondta. Ezt még kétszer eljátszotta, ekkor már szégyellte magát.

A vasútállomásra berobogó Tópart Intercity tülkölt egyet, és Laura kis híján egy autó elé esett. Igyekezett úgy tenni, mintha egy lesből támadó darázs miatt ugrott volna meg. Miközben széles mozdulatokkal hessegette a nem létező rovart, megérkezett a strand bejáratához. Laura biztosra vette, hogy a kapuban strázsáló idős asszony megvető tekintettel mérte végig.

Miért ne jöhetne egy harminc éves nő egyedül strandolni?

Hiába nyugtatta magát, Laura a szeme sarkából lépten-nyomon azt leste, nem nevetik-e ki, vagy nem figyelik-e szánakozó tekintetek. Bármennyire is be akarta bizonyítani, hogy egyedül is képes jól érezni magát, kénytelen volt beismerni, hogy abban reménykedik, a Balaton partján végre rátalál a szerelem. Az utcanézetben elképzelt barangolások is mindig azzal végződtek, hogy egy szálfatermetű szívtipró oldalán andalog a balzsamos tóparti naplementében.

Laura letelepedett a part mellett, a fűzfa közelében, ami negyed négy után már árnyékot fog nyújtani. Az előző két napon is itt táborozott, már egészen otthonosan érezte magát ezen a kis földdarabon. A strandtáskát a nap felőli oldalra állította, ennek árnyékában fog olvasni, és jótékonyan el is takarja majd a könyvet. Laura tudta, a pasik nem buknak a könyvmoly lányokra. Kibontotta a dobozos proseccót, amit idefele vásárolt a kisboltban, megigazította a szalmakalapját, egyik karjával megtámaszkodott a háta mögött, belekortyolt a még hideg, gyöngyöző italba és csábosan felhúzta egyik lábát. Legalábbis bízott benne, hogy testtartása elegánsan kihívó benyomást kelt.

Reménytelen ügy. Sehol egy szóló pasi.

Hallgatta a kövek közt kotyogó hullámokat, és eszébe jutott a tegnapi délután. A mólón sétált, amikor meglátott egy műanyag palackot a vízben. Laura tisztelte a természetet és imádta a Balatont. Lerúgta a papucsát, és nem törődve azzal, hogy megcsúszhat és nevetségessé válhat, kihalászta a palackot és bedobta a szemetesbe. Abban a pár pillanatban végre jól érezte magát.

Laura nézte a türkizkék vizet. Elhatározásra jutott.

Miért ne? Legalább egyszer legyek önmagam!

Ledobta a szalmakalapot, amitől dívás megjelenést remélt. Előhúzta a könyvet a rejtekhelyről, a dögös pózt félretéve hasra fordult és kényelembe helyezte magát. Időérzékét rögtön elvesztette, ahogy belemerült a norvég kisváros gyilkossági ügyeibe.

Nyivákolást hallott.

Körbepillantott, honnan jöhet a hang, de körülötte csak a nyaralókat látta a törölközőiken. A víz felől a fürdőzők zsivaja hallatszott.

Feltérdelt. Kölyökmacska himbálózott a vízen, kétségbeesetten próbált megkapaszkodni a köveken, és közben reményvesztetten sírdogált.

Laura habozás nélkül odaugrott, és egy nagyobb kövön megtámaszkodva kihalászta a kis jószágot. A törölközőjére fektette. A cica reszketett, menni sem bírt.

Árnyék vetült rájuk.

– Ó, hát megtaláltad?

Terepszínű fürdőnadrágos srác állt Laura előtt. Egy szőke kislány kezét fogta.

– Azt hittük, végleg elvesztettük Szimba urat – folytatta a férfi, és Laura csak most tudta feljebb emelni a tekintetét a domború mellkasról, ami eddig lekötötte a figyelmét.

– Kira el volt keseredve – mondta a férfi. Leguggolt és magához húzta a kislányt.

– Kis híján megfulladt – nyögte ki végre Laura, és próbálta letépni a tekintetét a fickó borostájáról.

– Szimba úr bírja a vizet – kacsintott rá a férfi, majd a kislányhoz fordult. – Időnként a mosógépbe is bekerül, igaz?

Kira bólogatott.

Laura a macskára pillantott. Ázott plüssállat hevert előtte a törölközőn.

Laura zavartan nyújtotta át a kislánynak, aki megköszönte és boldogan ölelte magához a játékcicát.

– Richárd vagyok – nyújtotta a kezét a férfi. – Megengeded, hogy ide telepedjünk melléd? Kira szülei elutaztak, ma én vigyázok rá. Nem engedhetjük, hogy még Szimba úr is meglépjen. Legalább együtt figyelünk rá.

Laura a plédje melletti szabad területre mutatott.

– Nahát, én is odavagyok a skandináv krimikért – bökött Laura könyvére Richárd.

Laura még mindig nem értette, mi történt az elmúlt percekben. Lehet, hogy a tűző nap és a prosecco tréfálta meg, de a lány inkább arra hajlott, egy tavi tündér jutalmazta meg egy varázslattal.

De mindegy is, gondolta, azzal rámosolygott Richárdra, és bemutatkozott.

Hideg vér

Patrick beleszívott a cigarettába, és miközben lassan, élvezettel kifújta a füstöt, San Diego éjszakai fényeit figyelte. A Csendes-óceán felől érkező párás, langyos légáramlatok sós hínárillat és dízelgőz elegyével burkolták be az erkélyen álló férfit. A Hilton Bayfront szálloda huszonkilencedik emeletéről szédületes panoráma nyílt a felhőkarcolókra és a Coronado Bridge fénykígyójára. A betonpilléreken ívelő kivilágított híd úgy festett az öböl sötét vize fölött, mint egy karácsonyi égősorral felcicomázott dinoszaurusz-csontváz.

Na igen, a dinók.

Patrick egy isten háta mögötti minnesotai egyetem őslénytani tanszékén tanított. Fosszíliák kormeghatározását végezte egy országos kutatásban, melybe kis vidéki egyetemek segítettek be. A dinoszauruszok kihalását okozó aszteroida becsapódás elméletét vizsgálták. Az egyhangú munka nem jelentett szellemi kihívást, ezért amikor az egyetem őt delegálta egy nemzetközi paleontológiai konferenciára, először el sem hitte. Nemcsak szakmai újdonságok, hanem egy hét kikapcsolódás is várt rá a napfényes Kaliforniában.